## Nuria Martínez anuncia la posada en servici del Palau de Justícia de Llíria durant el tercer trimestre de 2025

*** Les obres es troben al 90 % d’execució i suposaran una inversió total de 19,1 milions d’euros
* El nou Palau de Justícia estarà dotat amb els més moderns sistemes de seguretat i confort tèrmic, serà completament accessible i sostenible, i s’ha fet una reserva d’espai per a instal·lar fins a 14 jutjats en un futur**

La consellera de Justícia i Administració Pública, Nuria Martínez, ha anunciat “la posada en servici del Palau de Justícia de Llíria durant el tercer trimestre de 2025”.

Les obres d’esta nova infraestructura judicial es troben al 90 % d’execució i suposaran una inversió total de 19,1 milions d’euros.

Nuria Martínez ha destacat que “la nova seu d’este partit judicial de la comarca de Camp de Túria, que atén 170.000 persones de 41 municipis, permetrà concentrar els òrgans i servicis judicials que, ara mateix, estan repartits en tres locals diferents”.

La consellera ha emmarcat esta nova seu judicial “dins del pla de modernització de les infraestructures judicials que impulsa la Generalitat, amb el qual volem dotar el sistema judicial d’espais adequats, funcionals, que oferisquen un servici més eficient, pròxim i accessible a la ciutadania”.

En este sentit “el nou Palau de Justícia de Llíria estarà dotat amb els més moderns sistemes de seguretat i confort tèrmic, serà completament accessible i sostenible, i s’ha fet una reserva d’espai perquè es puguen instal·lar altres sis jutjats més en un futur, a més dels huit que hi ha hui dia”, ha explicat Nuria Martínez.

D’altra banda, la consellera ha informat que amb l’entrada en vigor de la Llei orgànica 1/2025, en el partit judicial de Llíria s’implantarà l’1 de juliol un servici comú general i un servici comú de tramitació i que, a més, el 3 d’octubre començarà també a funcionar una plaça de la Secció de Violència sobre la Dona del Tribunal d’Instància de Llíria, creada a través del Reial decret 422/2025, de 3 de juny.

**Característiques del projecte**

La nova seu se situa en un solar de més de 2.000 metres quadrats en l’avinguda de Bétera que enfronta a tres carrers.

Té un poc més de 12.000 m² que allotjaran els huit jutjats que té el partit judicial, si bé s’ha dissenyat per a acollir-ne fins a 14 en el futur. Disposarà de 75 sales per a diferents usos, 64 despatxos i un aparcament de cinc places en soterrani primer i 61 places en soterrani segon.

En la planta baixa se situarà el Registre Civil, que tindrà una sala de lactància, les sales de vistes (que inclouran zones d’espera, espai per a detinguts i estances segures per a declaracions de víctimes de manera que es preserve la seua identitat), el jutjat de guàrdia amb accés 24 hores independitzat de l’edifici i les dependències per a l’Advocacia i la Procura.

També se situarà l’Oficina d’Assistència a les Víctimes del Delicte, la Clínica Medicoforense, la Unitat de Valoració Integral, el gabinet psicosocial i la cambra Gesell (sala dissenyada per a l’observació encoberta, dividida per un espill de doble visió que permet als observadors vore des d’un costat sense ser vistos des de l’altre).

En la resta de les plantes se situaran els huit òrgans judicials que té actualment el partit judicial de Llíria i la fiscalia.

Fecha: 19/06/2025